钦定古今图书集成/明伦汇编/官常典/第603卷 > 王奎
## 钦定古今图书集成/明伦汇编/官常典/第603卷 > 王奎

按《武进县志》：“奎字文明，弘治壬戌进士，授行人，选南
京湖广道御史，迁江西按察司佥事。在南道时，有二
重狱，皆已诬服。奎知其枉，密迹之，皆得实，立为平反。
江西德兴尹素贪墨，奎将按之，其人怀百金求贷，奎
怒斥之，卒按其奸。剿桃源洞叛寇，俘馘甚众，馀党悉
从抚谕。民德之，为立生祠。三载例应考绩，巡抚以私”
怨阻其行，奎竟抑郁卒。奎为人豁达不羁，言无隐衷，
交不匿怨，人以是亲之，亦以是忌之云。